Зи хъуэпсапIэхэр дахэ
ЦIыхур и IэщIагъэм щыхуэфащэм деж и зэфIэкIхэри куэд мэхъу. Зи гупсысэкIэ, зи къэгъэщIыкIэ зиIэж цIыхумрэ абы и лэжьыгъэмрэ щызэхуэарэзыжкIэ, гъащIэми псэ мызэшыж къыхохьэ.
И IэнатIэр къигъуэтыжын, и псэм хыхьэн IэщIагъэ къыхихын папщIэ, гъащIэм и гъуэгу зыбжанэ зэпичащ Урысейм спортымкIэ и мастер, Налшык щыIэ «Дайдзи» спорт клубым карате киокусинкаймкIэ и тренер, Шэр-джэс Заурбэч зи унафэщI Специализированнэ спорт школым щылажьэ Къэрмокъуэ Амурбэч. Ар къызыхэкIа унагъуэми спортыр и хамэкъым — и адэр бэнэкIэ хуитымкIэ мастерщ. Нобэ Амурбэч ди хьэщIэщ.
Си адэр бэнэкIэ хуитым хуэIэзэти, сэри абыкIэ къыщIэздза хъуащ. Сыдихьэхырт, ерыщу абы зыхуэзгъасэрт. ИужькIэ, си ныбжьэгъу щIалэхэм я гъусэу, каратем сыхыхьащ. Абы зэуэ сызыщIишат. Уеблэмэ, а спорт лIэужьыгъуэм зыщеспщытауэ щыта махуэр сощIэж — 1991 гъэм мэлыжьыхьым и 12-р.
Спортыр IэщIагъэ схуэхъун и пэ еджапIэ зыбжанэ къызэзнэкIащ. Мэкъумэш академием и инженер, КъБКъУ-м и юридическэ къудамэхэр къэзухащ. Юрист IэщIагъэм илъэс зыбжанэкIэ срилэжьащ. Сыщеджи, сыщылажьи спортыр IэщIыб сщIакъым. Сызыпэрыувэ Iуэхум ари дэзгъакIуэрт. ИужьыIуэкIэ, Волгоград диплом плъыжькIэ къыщызухыжащ спортымкIэ къэрал академие нэхъыщхьэр. 2001 гъэм спортым щызыIэрызгъэхьа ехъулIэныгъэхэр къалъытэри, Урысейм спортымкIэ и мастер къысфIащащ. А гъэ дыдэм тренер IэщIагъэм сыпэрыуващ.
— Зыщыбгъасэмрэ тренер IэщIагъэмрэ дэтхэнэр нэхъ гугъу?
— Бгъэсэну куэдкIэ нэхъ гугъущ. Сэ езыр зэхьэзэхуэхэм сыщыхэтхэм сезэшыртэкъым, гугъу сехьми, псынщIэ дыдэу спкърыкIыжырт. Иджы аракъым. Си гъэсэнхэр зэпеуэ сшамэ, абыхэм щхьэкIэ сыгузавэурэ къарури нэхъ сщIокI. Зэхьэзэхуэр иухыу кърикIуахэр наIуэ къащIыху, си гум псэху ищIэркъым. Махуэ бжыгъэ токIуадэ дэтхэнэ зэпеуэми къысхилъхьэ гугъуехьыр спкърыкIыжын щхьэкIэ. Куэд мэхъу узыгъэпIейтейр: си гъэсэным хуэфэщэн увыпIэ къылъамыгъэсамэ, къилэжь гулъытэ къыхуамыщIамэ е езыхэм сыкъагъэщIэхъуамэ. ДыкъекIуэлIэжа нэужь щыуагъэу яIэщIэкIахэр, зэфIэкIыу къызыкъуахахэр къызолъытэжри, тетрадым изотхэ. ИужькIэ, щыуагъэхэми долэжьыж. Си гъэсэнхэм я дэтхэнэ лъэбакъуэри си гумм йожалIэ. Сэ ахэм сабгъэдэтыфыркъым тренер къудейуэ, ныбжьэгъуи сахуохъу. Си унагъуэ изошэ, я унагъуи сохьэ, махуэшхуэхэр зэдыдогъэлъапIэ, ерыскъы зэдыдошх.
— Фи клубым и зэфIэкIхэм я гугъу къытхуэпщIамэ ди гуапэт.
— Мы гъэм илъэси 10 ирикъуащ «Дайдзи» спорт клубыр. А зэманым къриубыдэу си гъэсэнхэм къахэкIащ спортым и мастеру тху: ШынтIыкъу Аскэр, Иуан Азэмэт, Лу Таймураз, Аветисян Нарек, Лыджыдэ Азэмэт сымэ. СпортымкIэ мастерым и кандидату цIыху тIощIым нэс диIэщ. Урысейм ехъулIэныгъэхэр щызыIэрагъэхьащ ди гъэсэн куэдым. Къыхэзгъэщыну си гуапэт Быдэ Юрэ, Iэтэ Ислъам, Шурдым Темболэт, Мэршэнкъул Къантемыр сымэ зэфIэкI лъагэхэр щIэх-щIэхыурэ къызэрагъэлъагъуэр.
Си гъэсэн нэхъыщIэхэми сахуэарэзыщ. Абыхэм яхэтщ республикэм текIуэныгъэ къыщызыхьахэр, КИФЩI-м ехъулIэныгъэхэр щызыIэрызыгъэхьахэр. Ахэр я ныбжьым емылъытауэ спортым хуэгурыхуэхэщ, чэнджэщхэр псынщIэ дыдэу зыхалъхьэф, ерыщагърэ гушхуэныгъэрэ яхэлъу загъасэ. НэхъыщIэ дыдэ Голишев Никитэ илъэси 7 хъууэ аращ. Лъагэу дэкIуеину гугъэ уагъэщI Шорэн Къаплъэн, Балъкъыз Ратмир, Мусукаев Жамболэт, Ахъмэт Алан сымэ.
— Уи мурадхэмрэ хъуэпсапIэхэмрэ уи IэщIагъэм епхауэ къыщIэкIынщ…
— Си хъуэпсапIэщ Урысейм щIыхь зиIэ и тренер сыхъуну, си гъэсэнхэм Къэбэрдей-Бэлъкъэрым и цIэр фIыкIэ зыгъэIун спортсменхэр къахэкIыну.
— Упсэу, Амурбэч! Уи мурад дахэхэр, уи IэщIагъэм ехьэлIауэ уиIэ хъуэпсапIэхэр къохъулIэну, ноби хуэдэу уи гур зэIухауэ насыпыфIэу лъэгапIэщIэхэм унэсмэ ди гуапэщ.
Епсэлъар Гугъуэт Заремэщ.
